Eva Gašparová, herečka Slovenského komorného divadla v Martine:
Dozaista sa vyberiem na africký kontinent. Už som tu dovolenkovala a zamilovala som sa do usmievavých a srdečných domorodcov, prekrásneho mora, do prírody. Je to niečo iné ako u nás – namiesto borovíc všade kaktusy, namiesto hôr piesok. Úplne iná fauna, flóra a kultúra. Konkrétny štát som si ešte nevybrala, ale asi zvíťazí Tunis. Teším sa na vyhrievanie na slniečku pri mori a výlety do okolia. So synom a
s priateľmi sme si túto dovolenku naplánovali na august a tento rok bude jedinou, lebo nás čaká veľa práce okolo bytu. Vynahradíme si to však výletmi po Slovensku.
Magda Vyletelová, speváčka skupiny P.S.:
Ja už mám dovolenku za sebou. Naplánovala som si ju na začiatku leta, lebo počas neho ma čakajú samé koncerty. Zameriavam sa na prímorské štáty a na dovolenku chodievam s mamou. Snažili sme sa niekoľkokrát ísť celá rodina, no ocko nemá chuť ani čas a tak si robíme s mamou babskú jazdu. Úplne si rozumieme, sme zosúladené. Ja nepotrebujem lietať po diskotékach, ale rovnako ako mama rada oddychujem na pláži a obzerám si pamiatky. Tento rok sme boli po prvýkrát v Turecku a bola som taká spokojná, že sa tu určite v septembri po koncertoch vrátim s Braňom a priateľmi. Zvyknem sa vracať na miesta a do hotelov, ktoré mi učarovali. V niektorých letoviskách som dovolenkovala aj trikrát po sebe. Takto sme navštívili Rodos, Krétu alebo Egypt.
Jaroslav Török, extraligový hokejista MHC Martin a bývalý slovenský reprezentant:
My hokejisti máme počas leta voľné len tri týždne, keď môžeme oddychovať spolu s rodinou. Preto sa na dovolenku veľmi tešíme. Aj tohto roku tak ako už možno päť-šesť rokov dozadu pôjdeme celá rodina – manželka Danka a prázdninujúci synovia: dvanásťročný Tomáš a osemročný Erik – dovolenkovať do Talianska, konkrétne do Lignana. To, že opäť pôjdeme do Talianska na známe miesto nášho dovolenkového odpočinku a budeme autom merať z Turca asi 900-kilometrovú trasu, má svoj dôvod. Po rokoch ciest na toto miesto sme totiž presvedčení, že práve dovolenka v tomto prostredí je priam ideálna pre deti a rovnako nám vyhovuje mentalita a životný štýl Talianov.
Milan Celerín, vicemajster Slovenska v polmaratóne veteránov:
Naša rodina už má dovolenkový oddych vlastne za sebou, lebo práve sme sa vrátili z rodinnej dovolenky v Štúrove. Už minulý rok sme tam boli spokojní, lebo pre rodiny s malými deťmi sa tam dá nájsť ideálny relax, takže to môžem odporúčať. Pre mňa to ale nie je nič neznáme, pretože som tam dlhé roky v minulosti chodil na športové sústredenia, najmä kvôli plávaniu. Vždy som ocenil aj teplotný rozdiel juhu Slovenska oproti Turcu. Navyše dnes je tam areál kúpaliska podstatne väčší, služby prijateľné a voda pre deti vynikajúca. Ale to v tomto roku nebol posledný relax, ktorý plánujeme absolvovať. Na rozdiel od nížiny si to tentoraz namierime na hory. Cez prázdniny sa chystáme ešte na Oravu.
Zuzana Ďurinová, generálna riaditeľka Slovenských liečebných kúpeľov v Turčianskych Tepliciach:
V súčasnosti kvôli pracovnému zaneprázdneniu neuvažujem o žiadnej dovolenke. Ak mi vyjde čas, určite si vyberiem dovolenku pri mori. Pravdepodobne pocestujem na Krétu. Mám veľmi rada more. V detstve som pri ňom dlhý čas žila a je pre mňa najlepším miestom na relaxáciu. Počas odpočinku pri mori sa človeku vyčistí myseľ, naberie novú fyzickú silu a načerpá pozitívnu energiu. Samozrejme, chodievam aj do hôr, ale väčšinou v zime a v lete na predĺžené víkendové pobyty.
Viera Šalagová, starostka Dražkoviec:
Tento rok strávim letnú dovolenku s vnúčatami. Chcem, aby spoznávali Slovensko. Najskôr pôjdem do Vysokých Tatier, kde vnúčatá ešte neboli. Budeme spoločne chodiť na túry, aby sme získali kondíciu a okrem toho aj relaxovať. Pôjdeme i do Podhájskej pri Leviciach, kde sú termálne kúpaliská. V minulosti som bola na dovolenke v Chorvátsku a Taliansku. Veľmi ma to ale neoslovilo a more mi nahrádza Podhájska. Nehovorím, že mi pri Jadranskom mori bolo zle, ale na Slovensku sa mi páči viac. (md, jk, gg)
Snímky: archív NŽT,
Braňo Konečný